Javaslat A TANÁCS HATÁROZATA a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések alkalmazásának Románia számára történő engedélyezéséről /* COM/2012/063 final - 2012/0026 (NLE) */





INDOKOLÁS 1. A JAVASLAT HÁTTERE A javaslat okai és céljai A közös hozzáadottértékadó-rendszerről szóló, 2006. november 28-i 2006/112/EK irányelv 395. cikkének (1) bekezdése értelmében a Tanács a Bizottság javaslata alapján bármely tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon az adókivetésre vonatkozó eljárás egyszerűsítése vagy az adócsalás és -kikerülés egyes típusainak megelőzése érdekében. A Bizottság által 2011. február 15-én és 2011. június 22-én iktatott levelében Románia engedélyt kért a 2006/112/EK irányelv 26. cikke (1) bekezdésének a) pontjától és 168. cikkétől eltérő különös intézkedések bevezetésére az egyes gépjárműtípusok és az azokhoz kapcsolódó termékek és szolgáltatások vásárlása esetében fennálló adólevonási jogosultság 50 %-ra való csökkentése érdekében. Románia ezt követően – a Bizottság által 2011. szeptember 27-én iktatott levelében – az említett kérelmet pontosító új kérelmet nyújtott be, amely szerint az említett intézkedést csak az adóalany által nem kizárólag üzleti célra használt közúti gépjárművek egyes típusai esetében alkalmazná. A 2006/112/EK irányelv 395. cikke (2) bekezdésének megfelelően a Bizottság 2011. december 1-jén kelt levelében tájékoztatta a többi tagállamot Románia kérelméről. A Bizottság 2011. december 5-én kelt levelében értesítette Romániát arról, hogy birtokában van a kérelem elbírálásához szükséges valamennyi információnak. Háttér-információk A 2006/112/EK irányelv 168. cikke előírja, hogy az adóalany jogosult levonni az adóköteles tevékenységek céljából történt beszerzésekre kivetett héát. A szóban forgó irányelv 26. cikke (1) bekezdésének a) pontja előírja, hogy a vállalkozás vagyonát képező termék nem üzleti célra történő használatának ellenérték fejében nyújtott szolgáltatásnak kell lennie, amennyiben a termék héája levonható volt. Gépjárművek esetében több okból is nehéz ezt a rendszert alkalmazni, de főleg azért, mert nehéz kettéválasztani az üzleti és nem üzleti célú használatot. Amennyiben nyilvántartást vezetnek, ezek fenntartása és ellenőrzése külön terhet ró a vállalkozásokra és a közigazgatásra. Az érintett járművek számát tekintve azonban még kis mértékű egyéni kijátszás is jelentős összeget tehet ki. Az irányelvben meghatározott rendszer alternatívájaként a román adóhatóságok kérelmükben az eredeti levonás meghatározott százalékos értékre történő korlátozását javasolták, melynek fejében mentesítenék a vállalkozásokat a magáncélú használat adózási célból történő elszámolása alól. Ennek előnye az, hogy minden érintett fél számára leegyszerűsíti az eljárást és lehetővé teszi, hogy az egyébként esetleg be nem fizetett adó egy részét beszedjék. A kért korlátozás mértéke 50%. A korlátozás a Románia által végzett saját értékelésen alapul, és a javaslatban foglaltaknak megfelelően minden alkalommal felülvizsgálat tárgyát képezné, amikor Románia 2014 utánra történő meghosszabbítás iránti kérelmet nyújt be. Az új rendszer lenne alkalmazandó minden olyan vállalkozás esetében, ahol a járműveket nem kizárólag üzleti célra használják. Egyes gépjárműtípusokra, nevezetesen a több mint kilenc üléses (beleértve a vezetőülést is) és 3 500 kg-ot meghaladó megengedett össztömegű gépjárművekre azonban nem vonatkozna a levonási jogosultság korlátozása, így azokra a rendes szabályok lennének alkalmazandók. Ez nagyjából a személygépkocsikra, furgonokra, nyitott kisteherautókra, motorkerékpárokra és robogókra korlátozza az alkalmazási kört. Létrehoznák továbbá a korlátozás által nem érintett olyan, konkrét járműtípusok részletes jegyzékét, amelyek nem üzleti célú használata elhanyagolható. Meglévő rendelkezések a javaslat által érintett területen A 2006/112/EK irányelv 176. cikke értelmében a Tanács állapítja meg, mely kiadások nem jogosítanak a héa levonására. Addig pedig felhatalmazza a tagállamokat az 1979. január 1-jén hatályban lévő kivételek fenntartására. Emiatt számos „standstill” rendelkezés létezik, amely korlátozza a gépjárművekkel kapcsolatos héalevonás jogát. A Bizottság 2004-ben javaslatot[1] terjesztett elő, amely szabályokat tartalmaz arra vonatkozóan, hogy mely kiadáskategóriák eshetnek a levonási jogot érintő korlátozás alá, ám ez idáig nem sikerült a Tanácson belül megállapodásra jutni a szóban forgó javaslat ügyében. Összhang az Unió egyéb szakpolitikáival és célkitűzéseivel Tárgytalan. 2. KONZULTÁCIÓ AZ ÉRDEKELTEKKEL; HATÁSVIZSGÁLAT Konzultáció az érdekeltekkel Nem releváns. Szakértői vélemények összegyűjtése és felhasználása Külső szakértők bevonására nem volt szükség. Hatásvizsgálat A javaslat célja a héakijátszás felszámolása és az adókivetésre vonatkozó eljárás egyszerűsítése, emiatt pedig kedvező hatással lehet a vállalkozásokra és a közigazgatásra. Románia megfelelő intézkedésnek ítélte ezt a megoldást, mely más múltbeli és jelenlegi eltérésekhez hasonlítható. 3. A JAVASLAT JOGI ELEMEI A javaslat összefoglalása A javasolt intézkedés célja Románia felhatalmazása arra, hogy a 2006/112/EK irányelv 168. cikkétől eltérő intézkedést alkalmazzon annak érdekében, hogy korlátozza az adóalany héalevonási jogát a nem kizárólag üzleti célra használt egyes közúti gépjárművekkel kapcsolatos kiadások esetében. Ahol korlátozzák a levonás jogát, a 2006/112/EK irányelv 26. cikke (1) bekezdésének a) pontjától való eltérés mentesíti az adóalanyt a járművek nem üzleti célú használatának adózási célból történő elszámolása alól. Az intézkedés bizonyos ülésszámot és tömeget meg nem haladó járművekre korlátozódik, és a rendelkezés korlátozott számban meghatározott kivételeket tesz lehetővé a szabály alkalmazása alól. A korlátozást 50 %-os átalányszinten állapították meg. Ezt az adómértéket és az eltérést tartalmazó intézkedések szükségességét Romániának minden meghosszabbítás iránti kérelem alkalmával felül kell vizsgálnia és jelentenie kell. A határozat attól függően, hogy melyik időpont a korábbi, a határozatban megállapított napon vagy az e területen a levonás jogára vonatkozó korlátozásokat meghatározó uniós szabályok hatálybalépésének napján veszti hatályát. Jogalap A közös hozzáadottértékadó-rendszerről szóló, 2006. november 28-i 2006/112/EK tanácsi irányelv 395. cikkének (1) bekezdése. A szubszidiaritás elve A javaslat az Unió kizárólagos hatáskörébe tartozik, ezért a szubszidiaritás elve nem alkalmazható. Az arányosság elve A javaslat megfelel az arányosság elvének a következők miatt: E határozat tárgya felhatalmazás nyújtása egy tagállam számára annak saját kérelmére, és nem jelent semmilyen kötelezettséget. Tekintettel az eltérés alkalmazási területének korlátozott mivoltára, a különös intézkedés arányban áll a kitűzött céllal. A jogi aktus típusának megválasztása Javasolt aktus: tanácsi határozat. Más jogi aktus nem felelne meg a következők miatt: A közös hozzáadottértékadó-rendszerről szóló 2006/112/EK tanácsi irányelv 395. cikke értelmében a közös héaszabályoktól való eltérés csak abban az esetben lehetséges, ha arra a Tanács a Bizottság javaslata alapján egyhangúan felhatalmazást ad. A tanácsi határozat az egyetlen megfelelő eszköz, mivel címzettje egy adott tagállam is lehet. 4. KÖLTSÉGVETÉSI VONZATOK A javaslatnak nincsenek az Unió költségvetését érintő vonzatai. 5. OPCIONÁLIS ELEMEK A javaslat felülvizsgálatra és megszüntetésre vonatkozó rendelkezést tartalmaz. 2012/0026 (NLE) Javaslat A TANÁCS HATÁROZATA a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések alkalmazásának Románia számára történő engedélyezéséről AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre[2] és különösen annak 395. cikke (1) bekezdésére, tekintettel az Európai Bizottság javaslatára, mivel: (1) A Bizottság által 2011. szeptember 27-én iktatott levelében Románia felhatalmazást kért a Bizottságtól, hogy egyes közúti gépjárművekre vonatkozóan a 2006/112/EK irányelv azon rendelkezéseitől eltérő különös intézkedéseket vezessen be, amelyek az adóalanyok termékek és szolgáltatások beszerzése után fizetett héa levonására vonatkozó jogát szabályozzák, és amelyek a vállalkozás eszközeinek nem üzleti célra történő felhasználása esetén adóelszámolást írnak elő. (2) A 2006/112/EK irányelv 395. cikke (2) bekezdése második albekezdésének megfelelően a Bizottság 2011. december 1-jén kelt levelében tájékoztatta a többi tagállamot Románia kérelméről. A Bizottság 2011. december 5-én kelt levelében értesítette Romániát arról, hogy birtokában van a kérelem elbírálásához szükséges valamennyi információnak. (3) A 2006/112/EK irányelv 168. cikke úgy rendelkezik, hogy az adóalanynak joga van az adóköteles tevékenységéhez felhasznált árukra és szolgáltatásokra kivetett héa levonására. Az irányelv 26. cikke (1) bekezdésének a) pontja héaelszámolást ír elő abban az esetben, ha a vállalkozás vagyonát képező terméket az adóalany saját, illetve alkalmazottai szükségleteinek kielégítésére vagy általában vállalkozásidegen célokra használja fel. (4) Nehéz pontosan meghatározni a járművek nem üzleti célú felhasználását, és még ha lehetséges is, az eljárás gyakran nagy terhekkel jár. A kért intézkedések értelmében a nem kizárólag üzleti célokra használt gépjárművek esetében a levonható héa összegét – néhány kivételtől eltekintve – százalékos átalányban kell megállapítani. A jelenleg rendelkezésre álló információk alapján Románia úgy véli, hogy 50 %-os adómérték indokolt. Egyúttal a kettős adózás elkerülése érdekében a nem üzleti célú járműhasználat esetében fel kell függeszteni a héaelszámolásra vonatkozó követelményt, ha a gépjármű a szóban forgó korlátozás hatálya alá esik. Ezen intézkedések a héakivetésre vonatkozó eljárás egyszerűsítésének, valamint a pontatlan nyilvántartások miatti és hamis bevallások révén történő adókikerülés megelőzésének szükségességével indokolhatók. (5) A levonási jognak a különös intézkedés értelmében való korlátozását célszerű alkalmazni az egyes meghatározott közúti gépjárművek beszerzése, Közösségen belüli beszerzése, importja, bérlése vagy lízingje, valamint a gépjárművekhez kapcsolódó kiadások után fizetett héára is, ideértve az üzemanyag vásárlását is. (6) Mivel jellegükből és az azokat használó vállalkozások jellegéből adódóan nem üzleti célú használatuk elhanyagolható, egyes gépjárműtípusokat indokolt kizárni a különös intézkedések alkalmazási köréből. Ennek megfelelően a különös intézkedések nem alkalmazandók a több mint kilenc üléses (beleértve a vezetőülést is) vagy 3 500 kg-ot meghaladó megengedett össztömegű járművekre. Ezenkívül indokolt létrehozni a korlátozás által különös felhasználásuk miatt nem érintett konkrét járműtípusok részletes jegyzékét. (7) Mivel a javasolt százalékos mérték az üzleti célú felhasználásra vonatkozó kezdeti megállapításokon alapul, célszerű az eltérést tartalmazó intézkedéseket időben korlátozni annak érdekében, hogy értékelni lehessen hatékonyságukat és a százalékos mérték megfelelőségét. (8) Amennyiben Románia szükségesnek ítéli az időbeli hatály 2014 utánra történő meghosszabbítását, a meghosszabbítás iránti kérelemmel együtt – legkésőbb 2014. március 31-jéig – olyan jelentést kell benyújtania a Bizottsághoz az intézkedés alkalmazásáról, amely tartalmazza az alkalmazott százalékos korlátozás értékelését is. (9) 2004. október 29-én a Bizottság a 77/388/EGK irányelv (jelenleg 2006/112/EK irányelv) módosításáról szóló tanácsi irányelvre vonatkozó javaslatot[3] fogadott el, amely azon kiadási kategóriák harmonizálását tartalmazza, amelyek esetében alkalmazható a levonási jogból való kizárás. A javaslat értelmében a levonási jog alóli kizárás a közúti gépjárművek esetén is alkalmazható. Indokolt úgy rendelkezni, hogy az e határozatban meghatározott eltérő intézkedések az említett módosító irányelv hatálybalépésének időpontjában veszítsék hatályukat, amennyiben ez az időpont korábbra esik, mint az e határozatban megjelölt lejárati időpont. (10) Az eltérés a végső fogyasztás szintjén beszedett adó összegét általában véve elhanyagolható mértékben befolyásolja, ezért nincs hatással az Unió hozzáadottérték-adóból származó saját forrásaira, ELFOGADTA EZT A HATÁROZATOT: 1. cikk A 2006/112/EK irányelv 168. cikkétől eltérve Románia felhatalmazást kap arra, hogy 50 %-ra korlátozza a héalevonási jogot a nem kizárólag üzleti célra használt közúti gépjárművek beszerzése, Közösségen belüli beszerzése, importja, bérlése és lízingje, valamint az ilyen járművekkel kapcsolatos kiadások esetében. Az első bekezdésben említett korlátozás nem alkalmazandó a 3 500 kg-ot meghaladó megengedett össztömegű és a vezetőülést is beleértve több mint kilenc üléses gépjárművekre. 2. cikk Az 1. cikk nem vonatkozik az alábbi gépjármű-kategóriákra: (1) kizárólag szükséghelyzeti, biztonsági és védelmi szolgálatok, valamint futárszolgáltatás céljaira használt járművek; (2) értékesítési és beszerzési ügynökök által használt járművek; (3) díjazás ellenében történő személyszállításra használt járművek, beleértve a taxiszolgáltatást is; (4) díjazás ellenében nyújtott szolgáltatásokra használt járművek, beleértve a járműbérlést és az autósiskolák által végzett oktatást is; (5) bérbeadás vagy lízing céljára használt járművek; (6) kereskedelmi célból, árucikként használt járművek. 3. cikk A 2006/112/EK irányelv 26. cikke (1) bekezdésének a) pontjától eltérve Románia felhatalmazást kap arra, hogy ne tekintse ellenérték fejében nyújtott szolgáltatásként annak a gépjárműnek az adóalany saját, illetve alkalmazottai szükségleteinek kielégítésére, vagy általában vállalkozásidegen célokra történő felhasználását, amelyre az e határozat 1. cikkében említett korlátozás vonatkozik. 4. cikk (1) E határozat a közúti gépjárművekkel kapcsolatos, a teljes mértékű héalevonásból kizárt kiadásokat meghatározó uniós szabályok hatálybalépésének napján, de legkésőbb 2014. december 31-én hatályát veszti. (2) Az e határozatban említett intézkedések időbeli hatályának meghosszabbítására vonatkozó kérelmet 2014. március 31-ig kell benyújtani a Bizottsághoz. A szóban forgó intézkedések időbeli hatályának meghosszabbítása iránti kérelemhez mellékelni kell egy olyan jelentést, amely magában foglalja a héa levonására vonatkozó jog tekintetében az e határozatban foglaltak alapján alkalmazott százalékos korlátozás értékelését. 5. cikk Ennek a határozatnak Románia a címzettje. Kelt Brüsszelben, 2012.2.17.-én. a Tanács részéről az elnök [1] COM(2004) 728 végleges http://eur-lex.europa.eu/LexUriServ/site/en/com/2004/com2004_0728en01.pdf. [2] HL L 347., 2006.12.11., 1. o. [3] COM(2004) 728 végleges http://eur-lex.europa.eu/LexUriServ/site/en/com/2004/com2004_0728en01.pdf.